Drie sterf, 4 beseer tydens botsingFoto: ER24 Drie mense is dood en vier ander beseer in ŉ botsing Donderdagmiddag tussen ŉ vragmotor, ŉ bakkie en ŉ motor by ŉ verkeerskruising in Krugersdorp, wes van Johannesburg. Russel Meiring, woordvoerder van ER24, het gesê paramedici het al drie voertuie langs die pad aangetref. Twee vroue het onder die bakkie gelê, terwyl ŉ derde vrou onder die vragmotor aangetref is. Die drie vroue het reeds aan hul veelvuldige beserings beswyk en is deur paramedici op die toneel dood verklaar. “Vier ander beseerdes is ook op die toneel aangetref. Een man was onder die vragmotor vasgepen, terwyl die ander in die ander voertuie gevind is,” het Meiring gesê. Nooddiensbeamptes moes meganiese toerusting gebruik om die beseerdes uit die voertuie te bevry. Paramedici het vinnig gewerk om die beseerdes op die toneel te stabiliseer. Een van die pasiënte wat kritieke beserings opgedoen het, is per noodhelikopter na ŉ nabygeleë hospitaal geneem. Die ander drie is per ambulans na die hospitaal gehaas. Meiring het gesê die oorsaak van die botsing is nie bekend nie en sal deur die polisie ondersoek word.